AlexejDobrolubov/national_council_slovak_2010 huggingface dataset:
30. schôdza NR SR - 1.deň - B. popoludni
Dátum: 2025-02-04
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

58. Ďakujem za slovo, pán predsedajúci. Ďakujem, Rasťo, za tvoj vhľad do tejto situácie. Naozaj nie je žiadna pandémia, nie je žiadna nejaká náhla kríza, ktorá by odôvodňovala takéto postupy a ako sme videli aj pri predchádzajúcom návrhu zákona, aj pri tomto, nie sú to veci, pred ktorými by sme napríklad nevarovali my alebo odborníci a ktoré sa dajú riešiť aj inak, nie tým, že sa zase nejak dehonestuje alebo znekvalitní legislatívny proces. A je dosť pravdepodobné, že prídu potom ďalšie, ďalšie opravy, pretože ten legislatívny proces má svoje odôvodnenie, prečo je toľko času, prečo to trvá mesiace, prečo to prechádza nejakým procesom ešte na úrovni vlády, potom v medzirezortnom pripomienkovom konaní, v parlamente čítaniami, výbormi. Vždy to má význam. Ak sa tie veci diali za ktorejkoľvek vlády, či sme boli v koalícii alebo v opozícii, tak tie veci nikdy neprispievajú ku kvalite. Áno, môže si niekto vyhodnotiť, že z rôznych dôvodov, politických, akýchkoľvek, pôjde do toho skráteného legislatívneho konania, teraz by som povedal, že ten dôvod je aj ústavná kríza a legitímne to vidíme, že na omyle jedného poslanca stojí a padá táto vláda, či vôbec bude schôdza, to aj mimoriadna, lebo do riadnej sa ani neodvážite, hoci máme harmonogram, tak ak toto sú veci, kvôli ktorým potom krivíte legislatívny proces a nejde len o formu, ale ide o výsledky hlavne v dôležitých oblastiach spoločenského života ako je zdravotníctvo alebo práve aj tieto stavebné veci, tak je to na škodu a nemalo by sa to takto robiť. Takže ďakujem ti, pán poslanec, za to, že si na to poukázal.
23. schôdza NR SR - 9.deň - A. dopoludnia
Dátum: 2024-12-06
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

104. Ďakujem za slovo. Ja si pamätám, že pred už viacerými rokmi pán vtedy premiér a aj teraz premiér Fico si išiel zabehať na hrádzu a našiel peňaženku a zverejnil to, že našiel niekoho peňaženku. Na druhý deň bola veľmi podarená karikatúra na, niekde v médiách, aj tvoju peňaženku som našiel. A teraz aj na ten výstup pána poslanca Matoviča, že Fico našiel peňaženku rodín. Sľubovali naozaj, že nebudú znižovať sociálne, sociálne benefity alebo sociálne výhody a práve tým najzraniteľnejším, ako si, Igor, povedal, rodinám s deťmi, a oni to urobili. Proste zobrali desiatky eur mesačne, možno až stovky a až tisíce eur ročne, čo je podľa mňa veľmi-veľmi negatívne. Najviac ma mrzí ten daňový bonus, lebo to je veľmi dobrá myšlienka. Ľudia, ktorí pracujú, ktorí majú deti, platia dane a že štát im menej zoberie. To nie je niečo, čo im dáva ako sociálnu dávku z milosti, z láskavosti, to je vec, pri ktorej im necháva z toho, čo vyprodukovali a čo logicky, do koho budú najviac investovať(?), no do svojich detí, do občanov, ktorí budú tiež, majú veľký predpoklad, že budú zodpovední, pracovití a ak zostanú na Slovensku, alebo ak by boli zostali na Slovensku a platili dane, tak by mohli prispieť tým svojim rodičom. Lenže toto tiež v podstate úplne priškrtili. Úprimne poviem, že to bola jedna z vecí, na ktorú som bol najviac hrdý, ten rodičovský bonus. Lebo tu nejde len o tie peniaze, ale aj o ten princíp tej úcty, tej solidarity. A toto všetko zrušili. A ja chápem, že konsolidácia je makroekonomika, ale rodiny, deti, rodičia, to nie sú čísla. To sú osoby, to sú ľudia a naozaj to niekedy skončí, že je toto prelomové, prečo nejaká matka nakoniec to dieťa neprijme.
23. schôdza NR SR - 7.deň - B. popoludní
Dátum: 2024-12-04
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

209. Ďakujem veľmi pekne. Myslím si, že tento deň je nielen pamätný, ale je to aj zásadný bod v našich dejinách. Myslím, že aj mnohí predstavitelia hlavy štátu, prezidenti sa zúčastňovali na spomienkových udalostiach pre tento deň. Bol by to podľa mňa obohacujúci prvok, ak by sme tento zákon podporili a tento štátny sviatok ustanovili. Ďakujem.
23. schôdza NR SR - 7.deň - B. popoludní
Dátum: 2024-12-04
Poslanec: Vašečka, Richard (SLOVENSKO)
Druh vystúpenia: Vystúpenie v rozprave

205. Ja sa na úvod priznávam, že som tak trochu porušil rokovací poriadok, lebo som si urobil fotku, keď som sedel tam, pretože toto je ten prípad, keď rokuje Národná rada v minimálnom zložení, je tu predsedajúci, je tu navrhovateľ, je tu spravodajca a ja ako rečník. A niežeby som... (Reakcia z pléna.) Áno, predsedajúci, tým som začal. Takže na jednej strane je mi to ľúto, na druhej strane to je pochopiteľné, za normálnych okolností už by sme boli 36 minút skončili rozpravu, ale teraz rokujeme tak dlhšie, ale poďme k veci. Máme v slovenskom právnom poriadku prípady, a dokonca sa niektoré aj relatívne čerstvo zaviedli, že nejaký deň je štátny sviatkom Slovenskej republiky a zároveň nie je dňom pracovného pokoja. Určite nechceme s pani predkladateľkou Ankou Záborskou vytvárať nejaké nové náklady pre štát alebo zamestnávateľov, ale ja si naozaj myslím, že 25. marec, ktorý odkazuje predovšetkým na 25. marca 1988, je hoden toho, aby bol štátnym sviatkom Slovenskej republiky. Keď to len tak v skratke porovnám so 17. novembrom, ktorý bol teda štátnym sviatkom ešte z čias Československej republiky, a dokonca ešte odkazoval aj na to, čo sa stalo počas podstate začínajúcej druhej svetovej vojny alebo prebiehajúcej, tak vlastne tento deň je v prvom rade o udalostiach, ktoré boli v Prahe. Samozrejme, som za to, aby 17. november bol a zostal štátnym sviatkom, je to významný deň boja za slobodu, demokraciu, ale 17. november 1989 by nebol, alebo nie určite v takejto forme a v takomto čase bez 25. marca 1988, zhruba o nejaký rok a pol sme v Bratislave predišli tie udalosti, ktoré potom vyvrcholili v Prahe v novembri 1989. Samozrejme, po tom pražskom 17. novembri 1989 sa už tieto zhromaždenia začali diať po celej republiky, potom už aj v Bratislave a iných, iných mestách v Česku aj na Slovensku. Ale chcem tým teda povedať to, že ak si pripomíname 17. november, čo je veľmi správne, o nič menej by sme nemali si pripomínať a sláviť ako štátny sviatok 25. marec 1988, myslím si, že by to bolo niečo v našich dejinách, na čo môžeme byť hrdí a čo je teda hodné toho, aby to nebol len pamätný deň, ale štátny sviatok, lebo naozaj máme čo oslavovať. Tých momentov v našej histórii nie je až tak veľa, resp. nevieme ich až tak veľa nájsť, a myslím si, že pre našu národnú identitu, národnú hrdosť by to bolo vhodné. Takže zopakujem to, tak ako máme 17. november ako štátny sviatok, navrhujeme a prosíme aj kolegov, aby to podporili, aby 25. marec bol štátnym sviatkom, a podotýkam, bez nároku na deň pracovného pokoja, tak ako to v prípade už niektorých štátnych sviatkov máme. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

52. Ďakujem veľmi pekne. No kolegyňa predo mnou ma zaskočila, aj keď vám, vy ste vôbec žena? Vy viete, čo sa tu dialo? Ako zomierali ľudia? Ale budem reagovať na pána ministra, to je niečo strašné. Pán minister, vy ste povedali, že treba vysvetľovať tým, ktorí nie sú právne vzdelaní. Ja by som možno vysvetlila tým, a budem čítať, aby, aby som to rýchlejšie povedala a správne, odborne tým, ktorí sú právne vzdelaní, lebo manipulovali s tri-šesť-trojkou, ako prokurátor môže zrušiť obvinenia a podobne. Vôbec to nikdy nebola pravda. Prokurátor môže iba obvinenie zastaviť a opäť sa môžu konať nové. Tu často opozícia rozpráva, keď mimo služby sú postavení tzv. čurillovci na to, že súd v rámci rozhodovania vo väzobnom stíhaní mal vysloviť, že stíhanie tiež nie je odôvodnené. No opozícia by si mala uvedomiť, že o zákonnosti trestného stíhania v prípadnom konaní rozhoduje výlučne prokuratúra a súd nie je oprávnený pri rozhodovaní o väzbe skúmať zákonnosť vznesenia obvinenia. Keď sa tak opozícia oháňa súdmi, mala by si poriadne naštudovať nález Ústavného súdu SR PL ÚS 1/2022/270, ktorým plénum Ústavného súdu rozhodol o ústavnosti § 363 Trestného poriadku na návrh vašej prezidentky a skupiny poslancov, a to že Ústavný súd povedal, že posudzovanie materiálnych podmienok väzby a uvedenie skutkových okolností, ktoré preukazujú dôvodnosť trestného stíhania v odôvodnení rozhodnutia a väzbe nie je možné zamieňať s rozhodnutím o vznesení obvinenia, jeho preskúmavaním a prípadným zrušením. Takúto právomoc súd, resp. sudca pre prípravné konanie podľa Trestného poriadku nemá. Preto tvrdiť, že sudca rozhodol o nezákonnosti trestného stíhania z dôvodu, čoho sú títo policajti postaven... posta... ako rozprávate, že sú nevinní a nemožno ich preto postaviť mimo službu, je absolútne klamstvo, scestné a nepravdivé, ako pri tri-šesť-trojke. Nech sa páči, pozrite si ústavný nález... (Prerušenie vystúpenia časomerom.)
3.schôdza NR SR - 3.deň - B.popoludní
Dátum: 2023-11-16
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

167. Nedalo mi to. Vitaj, Lojzo Hlina, v parlamente. Milý Lojzko, ty si nepamätáš, čo si tu vystrájal? S topánkou si tu búchal po celom parlamente, bil si sa tu. O čom ty rozprávaš? Veď s tebou si nevedeli poradiť a ty chceš, aby sme si poradili s Matovičom? Prosím ťa, veď ja len čakám, kedy to príde, Lojzko, a nebude len Matovič, ale ešte aj ty. A preto ti chcem povedať, milý Lojzko, že teda myslím si, že pán Pellegrini to urobil správne, urobili to veľmi dobre, pretože ak od začiatku nezačneme, aby v tom parlamente bol poriadok, tak sa z nás všetci budú smiať a celý národ sa bude opakovať po nás, bude vulgárny, bude sa vulgárne vyjadrovať, pretože toto všetko sa tu donieslo za bývalej vlády a vôbec po tých facebookoch. Ďalej ti chcem povedať, že musíš ísť viac na služobné cesty, možno to bude pre teba odmena, choď do parlamentu do Prahy v Českej republike a pozri si, či tam chodia novinári pomedzi chodby. Pozri si, že či všade prepadávajú poslancov, aj keď idú na WC, otvoriť WC a ti vopchá mikrofón pred ústa, to neexistuje. Takisto majú novinári svoj pľac, majú svoje foyer, majú všetko a je tam takisto v tomto poriadok. Pretože pokiaľ tu budeme mať takýchto poslancov, ktorí tu budú búchať, skákať, vrieskať, tak proste neviem, neviem, čo urobíme. Takže začnite, vážení páni poslanci, od seba, Lojzko, verím, že tebe, už to neurobíš, nebudeš sa opakovať, verím, že to urobí aj pán Matovič. A, prosím ťa, som si istá, že ten škriatok, ale je to na tebe, tu ťa pochválim, že musel si to programové vyhlásenie naozaj dobre čítať, to ťa pochválim, že si tam toho škriatka našiel v pôdohospodárstve, ten preklep, ale verím, že pán minister to tak určite nemyslel, dokáže to za štyri roky, daj mu čas a nemusíš sa báť ráno chodiť piecť chleba, či varíš kávu, či čo robíš, neboj sa, postaráme sa o poľnohospodárov. Takže to je asi tak všetko. A na pána Pročka, lebo on reagoval tiež pomimo, vôbec to nie je pravda s tými fľašami. Pán Matovič našiepal fľaše do bedni, tam kde je ubytovňa, ja to všetko viem a všetko vám to budem rozprávať, a potom tie fľaše vysypal a teatrálne urobil teátro, ako sa tu pi... (Prerušenie vystúpenia časomerom. Potlesk.)
22. schôdza NR SR - 8.deň - B. popoludni
Dátum: 2024-11-04
Poslanec: Veslárová, Veronika (PS)
Druh vystúpenia: Vystúpenie v rozprave

133. Ďakujem za slovo. Vážený pán predsedajúci, vážené kolegyne, kolegovia, prinášame návrh zákona, vďaka ktorému majú byť odstránené prekážky, ktoré vytvárajú pre zdravotne znevýhodnených, lebo nemajú doprovod v ambulanciách a v nemocniciach. V poslednom období ma kontaktovali ľudia so zdravotným znevýhodnením a ich rodinní príslušníci. Bol im odmietnutý sprievod počas hospitalizácie, ale aj počas ambulantnej zdravotnej starostlivosti. Človek so zdravotným znevýhodnením rieši počas celého života viacero úskalí, ktoré sa znásobia, pokiaľ potrebuje ísť k lekárovi alebo do nemocnice. Častokrát je návšteva lekára nadľudský výkon od parkovania cez prechod bariérovými nemocnicami či poliklinikami. Ak človek so zdravotným znevýhodnením, ktorý je hospitalizovaný, nemá bezbariérovú izbu s toaletou, je to doslova horor. Úzke dvere, prahy, bariérové kúpeľne, to je realita slovenských nemocníc. Koľko nemocníc alebo polikliník debarierizovala táto vláda? Odpoveď asi všetci poznáme. V takýchto podmienkach sa len tak človek nemôže so zdravotným znevýhodnením vybrať sám k lekárovi alebo do nemocnice. Potrebuje doprovod, doprovod, ktorý by mu pohol so sebaobslužnými úkonmi. Mnohí zdravotne znevýhodnení v dôsledku svojho znevýhodnenia sa nemôžu dorozumievať s okolím kvôli rečovým komplikáciám. Tu práve by im doprovod porozumel, vedia, kedy zdravotne znevýhodnený je hladný, smädný, kedy potrebuje ísť na toaletu. Pokiaľ je odmietnutý doprovod, zdravotne znevýhodnený je napospas osudu sám v nemocnici alebo v ambulanciách. Doprovod pomôže a odbremení aj personál nemocnice. Nemocnice sú častokrát personálne poddimenzované. Je potrebné najmä chrániť pacientov so zdravotným znevýhodnením. Častokrát sa stáva, že sa vracajú z nemocníc s dekubitmi a preležaninami a to len preto, lebo personál nemá čas ich polohovať. Liečba dekubitov je finančne náročná a zaťaží sa tak štátny rozpočet a nehovoriac o bolesti, ktorú zdravotne znevýhodnení musia absolvovať. A to je realita, ktorá sa stala dvom zdravotne znevýhodneným bratom len prednedávnom. Ponúknime preto zdravotne znevýhodneným dôstojnú liečbu a bezpečie, potrebujú to. Ďakujem.
22. schôdza NR SR - 8.deň - B. popoludni
Dátum: 2024-11-04
Poslanec: Veslárová, Veronika (PS)
Druh vystúpenia: Vystúpenie v rozprave

129. Ďakujem za slovo. Návrh zákona, ktorým sa mení zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov. Predkladaný návrh zákona reflektuje na potreby pacientov so zdravotným znevýhodnením počas poskytovania zdravotnej starostlivosti. Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, ako aj v súlade s právom Európskej únie. A bližšie poviem o tomto návrhu zákona v rozprave, do ktorej sa hlásim ako prvá.
22. schôdza NR SR - 1.deň - A. popoludni
Dátum: 2024-10-22
Poslanec: Veslárová, Veronika (PS)
Druh vystúpenia: Vystúpenie v rozprave

82. Ďakujem za slovo, pán predsedajúci. Vážené poslankyne, vážení poslanci, vážený pán minister... (Prerušenie vystúpenia predsedajúcim.) Danko, Andrej, podpredseda NR SR Poprosím kľud v sále. Nech sa páči, pani poslankyňa. Veslárová, Veronika, poslankyňa NR SR Sociálne služby by mali byť pre všetkých, ktorí ich potrebujú, a už včera som hovorila pánovi ministrovi na výbore pre sociálne veci, že vítame tento návrh zákona, ktorý pomáha zdravotne znevýhodneným ľuďom, ale v prípade navýšenia opatrovateľskej služby v domácnosti pre poberateľov peňažného príspevku na opatrovanie tento návrh zákona nepokrýva všetkých poberateľov peňažného príspevku na opatrovanie, pretože samosprávy nemajú dostatočne kvalifikovaný personál, aby poskytli opatrovateľskú službu v domácnosti pre všetky diagnózy, pre všetkých zdravotne znevýhodnených, ako napríklad pre ľudí s poruchou autistického spektra, pretože opatrovateľské kurzy sú nastavené tak, že poskytujú opatrovanie prevažne pre ľudí s obmedzenou schopnosťou pohybu, čo sa týka aj praktickej časti, aj administratívnej časti a následného testu. Takže samosprávy vedia zabezpečiť iba pre týchto ľudí opatrovateľskú službu v domácnosti, ale nie pre ľudí, ktorí majú nejaké mentálne znevýhodnenie, a práve tí potrebujú tú opatrovateľskú službu v domácnosti, aby si opatrovatelia oddýchli a teda nastúpila k nim kvalifikovaná opatrovateľská služba. A akreditáciu na tento kurz dáva práve ministerstvo práce, sociálnych vecí a rodiny, čiže by som ocenila, keby sa pán minister nad tým zamyslel, že aj takýmto spôsobom treba pomáhať tým ľuďom. Lebo je to, áno, na samospráve, ako ste, pán minister, uviedli, ale ten kurz akredituje ministerstvo práce. Ďakujem veľmi pekne.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie

92. Vážený pán predsedajúci, vážené poslankyne a poslanci, možno si myslíte, že opatrovateľ je ten, alebo opatrovateľka je tá, ktorú poznáte z filmu Kúzelná opatrovateľka , ktorá ma na starosti jedného človeka, a keď niečo nefunguje, tak buchne palicou a všetko sa naraz zlepší. Tak to v skutočnosti nie je. Ľudia, ktorí sú odkázaní na peňažný príspevok na opatrovanie majú status ťažko zdravotne postihnutého. Aj keď nemám rada to slovo postihnutie, súčasná legislatíva ho používa. Ale naozaj je to tak, títo ľudia sú imobilní, častokrát môžu iba ležať, sú pripútaní na dýchacie prístroje, treba ich polohovať aj v noci, aby nemali dekubity a preležaniny. O týchto ľudí sa v domácom prostredí starajú opatrovatelia a opatrovateľky, ktorí dostávajú peňažný príspevok na opatrovanie. Aby ste mali predstavu, tento príspevok je vo výške 615 eur a 50 centov mesačne. Na toľko si štát cení prácu týchto ľudí. Pre zaujímavosť, ekonomicky oprávnené náklady na jedného klienta mesačne v zariadeniach sociálnych služieb sú okolo 1 900 eur mesačne na jedného klienta, teda keby sme nemali týchto opatrovateľov a opatrovateľky, museli by títo znevýhodnení byť v zariadení, lebo zdravotný stav im nedovoľuje ostať doma bez opatery. Teda my by sme mali byť vďační, že títo ľudia sú doma a starajú sa o odkázaných, okrem toho, že šetria náklady štátu, tak možno by sa umiestnenia opatrovaní ani nedožili, tak ako je to mnohokrát, pretože zariadení sociálnych služieb je málo a čakacie lehoty sú veľmi dlhé. Jedna žiadateľka mi dokonca písala, že čakala päť rokov na umiestnenie do domova sociálnych služieb. Návrh zákona s kolegyňou Simonou Petrík predkladáme preto, aby sme odstránili hranicu príjmu pre opatrovaného tak, aby sa opatrovateľovi nekrátil peňažný príspevok na opatrovanie, ak opatrovaný bude mať napríklad zvýšený dôchodok a prekročí príjem dvojnásobku sumy životného minima. Pri nezaopatrených deťom hranicu navrhujeme zvýšiť na štvornásobok sumy životného minima. Tento návrh podávame preto, pretože v konečnom dôsledku na krátenie príspevku doplatia vždy zdravotne znevýhodnení, ktorí musia častokrát doplácať opatrovateľovi, aby bol ochotný opatrovať, alebo potom obidvaja, keď nemajú ten peňažný príspevok na opatrovanie, žijú iba z toho príjmu opatrovaného. Títo ľudia sú dlhodobo na okraji záujmu a my by sme mali urobiť všetko preto aby ľudia čo najdlhšie ostávali v domácom prostredí a nešli do zariadení, pretože deinštitucionálny princíp je naprijateľnejší pre všetkých ľudí, a preto prosím o podporu tohto zákona. Ďakujem.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie

88. Na túto schôdzu spoločne s kolegyňou Simonou Petrík predkladáme návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov. Predkladaný návrh zákona je v súlade s Ústavou Slovenskej republiky, s ústavnými zákonmi a ostatnými všeobecne záväznými právnymi predpismi Slovenskej republiky a právom Európskej únie. Bližšie o návrhu zákona poviem v rozprave, do ktorej sa hlásim ako prvá.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie

86. Ďakujem za slovo. Pán predsedajúci, vážené poslankyne, vážení poslanci, tento návrh zákona sa zaoberá zrovnoprávnením poberateľov peňažného príspevku na opatrovanie a peňažného príspevku na osobnú asistenciu ku vzťahu k domácej opatrovateľskej službe. V súčasnosti má nárok na domácu opatrovateľskú službu aj ten, kto poberá peňažný príspevok na opatrovanie, ten, kto má osobného asistenta však nie. Zdravotne znevýhodnení majú problém si nájsť osobných asistentov, ak už nejakých nájdu, tak majú zväčša jedného. Sú teda v podobnej situácii ako tí, ktorí majú opatrovateľa, alebo opatrovateľku. Pokiaľ osobný asistent je chorý, potrebuje ísť k lekárovi, alebo má nejaké rodinné voľno, o zdravotne znevýhodnených sa vtedy nemá kto postarať. V tomto prípade by pomohla domáca opatrovateľská služba, ktorá by zabezpečila opatrovateľov, ktorí sú zamestnancami tejto domácej opatrovateľskej služby. Opatrovateľská služba zamestnáva opatrovateľov, ktorí majú úplne... úplné stredné zdravotnícke vzdelanie alebo opatrovateľský kurz a sú to teda profesionálni opatrovatelia. Teda o zdravotnej znevýhodnených by sa postarali, v rámci opatrovateľskej služby v domácnosti sa poskytuje napr. aj dovoz obedov, ktorý je spravidla zarátavaný ako polhodina opatrovateľskej služby, čiže aj v tomto by zdravotne znevýhodnený mal pomoc, pokiaľ by jeho osobný asistent mu nemohol napr. priniesť obed, alebo nejaký nákup a podobne. Na svojich stretnutiach s ľuďmi, ktorí poberajú osobnú asistenciu som sa stretla s tým, že naozaj tí zdravotne znevýhodnení, pokiaľ majú chorého osobného asistenta a nemajú rodinu, sú doslova v pasci vo vlastných bytoch alebo domoch. Mala som jedno stretnutie v Košiciach, kde sa nemohla jedna ťažko zdravotne znevýhodnená vozíčkarka zúčastniť tohto stretnutia, pretože práve mala asistentku, ktorá bola chorá, a ona sa nemala ako dostať von z tohto bytu. Samozrejme, ja som potom za ňou prišla osobne, ale to je len, to je len gro toho, že tí ľudia sú naozaj v pasci, pokiaľ ten osobný asistent k nim nepríde. My ako poslankyne a poslanci Národnej rady máme robiť všetko pre to, aby sme pomohli aj ľuďom so zdravotným znevýhodnením, a preto prosím o podporu tohto zákona. Ďakujem.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie

82. Ďalším návrhom zákona, ktorý predkladám je návrh zákona, ktorým sa mení zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení zákon č. 448/2008 Z. z. o sociálnych službách a o zmene a doplnení niektorých zákonov č. 455/1991 Zb. o živnostenskom podnikaní. Cieľom návrhu zákona je zabezpečiť starostlivosť o osobu s ťažkým zdravotným postihnutím v prípadoch, keď nie je tejto osobe k dispozícii osobný asistent. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj v súlade s právom Európskej únie. A do rozpravy sa hlásim ako prvá, kde poviem viac k tomuto návrhu.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie v rozprave

76. Áno. Ďakujem veľmi pekne za slovo. Pán predsedajúci, vážené kolegyne, vážení kolegovia. Na túto schôdzu predkladám návrh zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov. Cieľom tohto návrhu je zabezpečiť ochranu zamestnancov so zdravotným znevýhodnením na trhu práce. Predkladaný návrh zákona je v súlade s Ústavnou Slovenskej republiky, ako aj so všetkými právnymi predpismi Slovenskej republiky, ako aj v súlade s právom Európskej únie. Bližšie poviem v rozprave, do ktorej sa hlásim ako prvá. Ďakujem.
19. schôdza NR SR - 11.deň - A. dopoludnia
Dátum: 2024-09-27
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

13. Ďakujem za slovo. Ja by som chcela doplniť kolegyňu a tiež vyzvať všetky kompetentné subjekty, aby boli empatickí voči ľuďom so zdravotným znevýhodnením, lebo títo ľudia sú naozaj dlhodobo na okraji spoločnosti, a zaslúžia si žiť dôstojnejší život. A verím, pani komisárka, že na budúci rok túto správu budete predkladať v prvom termíne, ktorý vám určia. (Povedané so smiechom.) Ďakujem.